Document ID: 31995L0002

Direktiva Evropskega parlamenta in Sveta št. 95/2/ES
z dne 20. februarja 1995
o aditivih za živila razen barvil in sladil
EVROPSKI PARLAMENT IN SVET EVROPSKE UNIJE STA
ob upoštevanju Pogodbe o ustanovitvi Evropske skupnosti in zlasti člen 100a Pogodbe,
ob upoštevanju predloga Komisije [1],
ob upoštevanju mnenja Ekonomsko-socialnega odbora [2],
v skladu s postopkom, določenim v členu 189b Pogodbe [3],
ob upoštevanju Direktive Sveta 89/107/EGS z dne 21. decembra 1988 o približevanju zakonodaje držav članic o aditivih za živila, ki se smejo uporabljati v živilih, namenjenih za prehrano ljudi [4], in zlasti člena 3(2) Direktive,
ker razlike v nacionalnih predpisih, ki se nanašajo na konzervanse, antioksidante in druge aditive ter pogoje njihove uporabe, ovirajo prosti pretok živil; ker lahko to ustvari pogoje nelojalne konkurence;
ker bi morala biti primarna skrb kakršnih koli določb o teh aditivih za živila in pogojih njihove uporabe, potreba po zaščiti potrošnika;
ker je splošno znano, da nepredelana živila in nekatera druga živila ne bi smela vsebovati nobenih aditivov;
ker je treba ob upoštevanju najnovejših znanstvenih in toksikoloških ugotovitev o teh snoveh dovoliti uporabo nekaterih snovi samo v nekaterih živilih in pod določenimi pogoji;
ker je treba določiti stroga pravila za uporabo aditivov v hrani za dojenčke ter v hrani za dojenčke v njihovi nadaljnji stopnji razvoja in v hrani za odstavljene dojenčke, kakor je navedeno v Direktivi Sveta 89/398/EGS z dne 3. maja 1989 o približevanju zakonodaje držav članic, ki se nanaša na živila za posebne prehrambne namene [5], in zlasti v členu 4(1) Direktive;
ker ta direktiva ne bo vplivala na pravila v zvezi s sladili in barvili;
ker so do sprejetja posebnih predpisov po Direktivi Sveta 91/414/EGS z dne 15. julija 1991 o dajanju fitofarmacevtskih sredstev v promet [6] ter po Direktivi Sveta 90/642/EEC z dne 27. novembra 1990 o določitvi mejnih vrednosti ostankov pesticidov v in na nekaterih proizvodih kmetijskega izvora, vključno s sadjem in zelenjavo [7], nekatere snovi, ki se uvrščajo v to kategorijo, začasno zajete s to direktivo;
ker mora Komisija prilagoditi predpise Skupnosti, da jih uskladi z določbami iz te direktive;
ker se je o snoveh, ki še niso predmet predpisov Skupnosti, posvetovalo z Znanstvenim odborom za prehrano;
ker je treba v to direktivo vključiti posebne določbe v zvezi z aditivi za živila, navedenimi v drugih predpisih Skupnosti;
ker je zaželeno, da se pri sprejemanju odločitve, ali posamezno živilo spada v določeno kategorijo živil ali ne, sledi posvetovalnemu postopku Stalnega odbora za živila;
ker bodo spremembe obstoječih meril čistosti za aditive za živila, razen barvil in sladil, in nove specifikacije za tiste, za katere ne obstajajo merila čistosti, sprejete po postopku iz člena 11 Direktive 89/107/EGS;
ker Znanstveni odbor za prehrano še ni dal svojega mnenja o sredstvih za obdelavo moke; ker bodo ta sredstva predmet posamične direktive;
ker ta Direktiva nadomešča direktive 64/54/EGS [8], 70/357/EGS [9], 74/329/EGS [10] in 83/463/EGS [11]; ker se te direktive razveljavijo,
SPREJELA NASLEDNJO DIREKTIVO:
Člen 1
1. Ta direktiva je posamična direktiva, ki predstavlja del splošne direktive v smislu člena 3 Direktive 89/107/EGS, ter se uporablja za aditive, razen barvil, sladil in sredstev za obdelavo moke.
2. V živilih se smejo uporabljati samo tisti aditivi, ki izpolnjujejo zahteve Znanstvenega odbora za prehrano.
3. V tej direktivi so:
(a) "konzervansi" snovi, ki podaljšajo obstojnost živil tako, da jih ščitijo pred kvarom, ki ga povzročajo mikroorganizmi;
(b) "antioksidanti" snovi, ki podaljšajo obstojnost živil tako, da jih ščitijo pred kvarom, ki ga povzroča oksidacija, kot so žarkost maščob in sprememba barve;
(c) "nosilci", vključno s topili, so snovi, ki se uporabljajo za raztapljanje, razredčevanje, razprševanje ali drugo fizikalno spremembo pri aditivih za živila, ne da bi se s tem spremenila njihova tehnološka funkcija (in ne da bi imeli sami kakršenkoli tehnološki učinek), z namenom olajšanja ravnanja z njimi, njihove uporabe in rabe;
(d) "kisline" snovi, ki povečajo kislost živila in/ali mu dajejo kisel okus;
(e) "sredstva za uravnavanje kislosti" snovi, ki spremenijo ali nadzirajo kislost ali alkalnost živil;
(f) "sredstva proti strjevanju" snovi, ki zmanjšujejo težnjo posameznih delcev v živilu, da bi se sprijemali med seboj;
(g) "protipenilci" snovi, ki preprečujejo ali zmanjšujejo nastanek pene;
(h) "sredstva za povečanje prostornine" snovi, ki povečajo prostornino živila, ne da bi bistveno povečale njegovo energijsko vrednost;
(i) "emulgatorji" snovi, ki omogočajo nastanek ali ohranjanje homogene mešanice dveh ali več med seboj nezdružljivih faz, kot sta olje in voda, v živilu;
(j) "emulgirne soli" snovi, ki spremenijo beljakovine v siru v razpršeno obliko in s tem pripomorejo k homogeni porazdelitvi maščobe in drugih sestavin;
(k) "utrjevalci" snovi, ki omogočajo ali ohranjajo čvrstost sadja ali zelenjave ali v povezavi s sredstvi za želiranje tvorijo ali utrdijo žele;
(l) "ojačevalci arome" snovi, ki izboljšajo obstoječi okus in/ali vonj živila;
(m) "sredstva za penjenje" snovi, ki omogočajo homogeno razpršitev plinaste faze v tekočem ali v trdem živilu;
(n) "sredstva za želiranje" snovi, ki dajejo živilu teksturo s tvorbo želeja;
(o) "sredstvo za glaziranje" snovi (vključno z mazivi), ki dajejo živilu lesk in tvorijo zaščitno oblogo na njegovi zunanji površini;
(p) "sredstva za ohranjanje vlage" snovi, ki preprečujejo izsušitev živil na zraku ali pospešujejo raztapljanje praška v vodi;
(q) "modificirani škrobi" snovi, pridobljene z enim kemičnim postopkom ali več iz jedilnega škroba, ki je bil lahko podvržen fizikalnim ali encimatskim postopkom in beljen ali razredčen s kislino ali lugom;
(r) "plini za pakiranje" plini, razen zraka, ki se dovajajo v embalažo pred in med namestitvijo živila v navedeno embalažo ali po njej;
(s) "potisni plini" plini, razen zraka, ki potisnejo živilo iz embalaže;
(t) "sredstva za vzhajanje" snovi ali njihove kombinacije, ki sproščajo plin in s tem povečajo prostornino različnih vrst testa;
(u) "sredstva za sekvestracijo" snovi, ki tvorijo kemične komplekse s kovinskimi ioni;
(v) "stabilizatorji" snovi, ki vzdržujejo fizikalno-kemično stanje živila; vključno s snovmi, ki vzdržujejo homogeno razpršenost dveh ali več snovi, ki se v živilu ne mešata med seboj, vključujejo pa tudi snovi, ki stabilizirajo, ohranijo ali poudarijo obstoječo barvo živila;
(w) "sredstva za zgoščevanje" snovi, ki povečujejo viskoznost živila.
4. Sredstva za obdelavo moke, razen emulgatorjev, so snovi, dodane moki ali testu za izboljšanje njunih pecilnih lastnosti.
5. Za namene te direktive se kot aditivi za živila ne štejejo:
(a) snovi, ki se uporabljajo za obdelavo pitne vode, kakor jih določa Direktiva 80/778/EGS [12];
(b) izdelki, ki vsebujejo pektin in so pridobljeni iz posušenih jabolčnih tropin ali lupin citrusov ali iz mešanice obeh z obdelavo z razredčeno kislino, ki ji sledi delna nevtralizacija z natrijevimi ali kalijevimi solmi ("tekoči pektin");
(c) baze za žvečilni gumi;
(d) bel ali rumen dekstrin, pražen ali dekstriniran škrob, škrob, modificiran s kislinsko ali alkalno obdelavo, beljen škrob, fizikalno modificiran škrob in škrob, obdelan z amilolitičnimi encimi;
(e) amonijev klorid;
(f) krvna plazma, jedilna želatina, beljakovinski hidrolizati in njihove soli, mlečne beljakovine in gluten;
(g) aminokisline in njihove soli, ki nimajo vloge aditiva, razen glutaminske kisline, glicina, cisteina ter cistina in njunih soli;
(h) kazeinati in kazein;
(i) inulin.
Člen 2
1. Samo snovi, naštete v prilogah I, III, IV in V, se smejo uporabljati v živilih za namene, navedene v členu 1(3).
2. Aditivi za živila, navedeni v Prilogi I, so dovoljeni za namene, navedene v členu 1(3), in se lahko dodajajo po načelu "quantum satis" (po potrebi), razen tista živila, našteta v Prilogi II.
3. Razen če ni posebej določeno, se odstavek 2 ne uporablja za:
(a) - nepredelana živila,
- med, kakor je opredeljeno v Direktivi 74/409/EGS [13],
- neemulgirana olja in maščobe živalskega ali rastlinskega izvora,
- maslo,
- pasterizirano in sterilizirano (vključno z UVT) mleko in smetano (vključno s posneto, navadno in delno posneto),
- nearomatizirane, naravno fermentirane mlečne izdelke,
- naravno mineralno vodo, kakor je opredeljeno v Direktivi 80/777/EGS [14], in studenčnico,
- kavo (razen aromatizirane instant kave) in kavne izvlečke,
- nearomatiziran pravi čaj,
- sladkorje, kakor je opredeljeno v Direktivi 73/437/EGS [15],
- suhe testenine,
- naraven nearomatiziran pinjenec (razen steriliziranega pinjenca).
V smislu te Direktive je "nepredelano" tisto živilo, ki ni bilo obdelano z nobenim postopkom, ki bi povzročil bistveno spremembo prvotnega stanja; živila pa so lahko bila npr. razdeljena, ločena, razrezana, izkoščena, sesekljana, odrta, obrezana, olupljena, zmleta, narezana, očiščena, okrašena, globoko zamrznjena ali zamrznjena, ohlajena, brušena ali oluščena, pakirana ali nepakirana;
(b) hrana za dojenčke in male otroke, kakor je navedeno v Direktivi 89/398/EGS, vključno s hrano za bolne dojenčke in male otroke; za ta živila veljajo določbe Priloge VI;
(c) živila, našteta v Prilogi II, ki smejo vsebovati samo tiste aditive, navedene v navedeni prilogi, in tiste aditive, navedene v prilogah III in IV pod tam določenimi pogoji.
4. Aditivi, našteti v prilogah III in IV, se smejo uporabljati samo v živilih, navedenih v teh prilogah in pod tam določenimi pogoji.
5. Samo tisti aditivi, našteti v Prilogi V, se smejo pod tam določenimi pogoji uporabljati kot nosilci ali topila za aditive.
6. Določbe te direktive se uporabljajo tudi za živila, namenjena za posebne prehrambne namene, v skladu z Direktivo 89/398/EGS.
7. Če ni drugače določeno, se največje dovoljene vsebnosti, navedene v prilogah, nanašajo na živila v prometu.
8. V prilogah k tej direktivi "quantum satis" pomeni, da največja vsebnost ni določena. Vendar pa bi bilo treba aditive, uporabljati v skladu z dobro proizvodno prakso, v najnižjih možnih količinah, ki še dosega želeni tehnološki učinek, in pod pogojem, da ne zavajajo potrošnika.
Člen 3
1. Aditivi za živila so lahko prisotni:
- v sestavljenih živilih razen tistih, ki so navedena v členu 2(3), v obsegu, v kakršnem je aditiv dovoljen v eni od sestavin sestavljenega živila, ali
- če je živilo namenjeno zgolj za pripravo sestavljenega živila, v takšnem obsegu, da je sestavljeno živilo v skladu z določbami te direktive.
2. Odstavek 1 se ne uporablja za hrano za dojenčke in hrano za dojenčke v njihovi nadaljnji stopnji razvoja ter hrano za odstavljene dojenčke, kakor je navedeno v Direktivi 89/398/EGS, razen če je to posebej določeno.
Člen 4
Ta direktiva velja brez poseganja v posamične direktive, ki dovoljujejo uporabo aditivov, naštetih v prilogah, ki se uporabljajo kot sladila ali barvila.
Člen 5
Po potrebi je mogoče po postopku iz člena 6 te direktive odločiti:
- ali določeno živilo, ki v času sprejetja te direktive ni bilo uvrščeno v nobeno kategorijo, sodi v kategorijo živil, navedeno v členu 2, ali v eno od kategorij, navedenih v prilogah, ali
- ali se aditiv za živila, naštet v prilogah in v skladu z načelom "quantum satis", uporablja v skladu z merili, navedenimi v členu 2, ali
- ali je neka snov aditiv za živila v smislu člena 1.
Člen 6
1. Če je treba ravnati po postopku iz tega člena, Komisiji pomaga Stalni odbor za živila, ustanovljen s Sklepom 69/414/EGS [16], v nadaljnjem besedilu "odbor".
2. Predsednik preda zadevo odboru bodisi na lastno pobudo bodisi na zahtevo predstavnika države članice.
3. Predstavnik Komisije predloži odboru osnutek potrebnih ukrepov. Odbor da svoje mnenje o osnutku v roku, ki ga lahko glede na nujnost zadeve določi predsednik. Mnenje se sprejme z večino, ki jo določa členu 148(2) Pogodbe za sprejemanje odločitev Sveta na predlog Komisije. Glasovi predstavnikov držav članic v odboru se ponderirajo na način iz navedenega člena. Predsednik ne glasuje.
4. (a) Komisija sprejme predlagane ukrepe, če so v skladu z mnenjem odbora.
(b) Če predlagani ukrepi niso v skladu z mnenjem odbora ali če mnenje ni bilo dano, Komisija brez odlašanja predloži Svetu predlog ukrepov, ki naj se sprejmejo. Svet odloča s kvalificirano večino.
Če Svet ne odloči v treh mesecih po prejemu predloga, predlagane ukrepe sprejme Komisija.
Člen 7
Države članice v treh letih po začetki veljavnosti te direktive vzpostavijo sisteme za spremljanje potrošnje in uporabe aditivov za živila ter o svojih ugotovitvah poročajo Komisiji.
Komisija v petih letih po začetku veljavnosti te direktive poroča Evropskemu parlamentu in Svetu o spremembah na tržišču aditivov za živila, o stopnjah uporabe in potrošnji.
V skladu s splošnimi merili iz točke 4 Priloge II k Direktivi 89/107/EGS Komisija v petih letih po začetku veljavnosti te direktive pregleda pogoje za uporabo, navedene v tej direktivi, in po potrebi predlaga spremembe.
Člen 8
1. Direktive 64/54/EGS, 70/357/EGS, 74/329/EGS ter 83/463/EGS se razveljavijo.
2. Sklicevanja na te razveljavljene direktive ter na merila čistosti za nekatere aditive za živila, ki so navedena v njih, odslej veljajo kot sklicevanja na to direktivo.
Člen 9
Države članice sprejmejo zakone in druge predpise, potrebne za uskladitev s to direktivo, najpozneje do 25. septembra 1996, da bi:
- najpozneje do 25. septembra 1996 dovolili promet z izdelki, ki so v skladu s to direktivo, in njihovo uporabo,
- najpozneje do 25. marca 1997 prepovedali promet z izdelki, ki niso v skladu s to direktivo, in njihovo uporabo; izdelki, ki so bili dani v promet ali opremljeni z oznakami pred navedenim datumom in niso v skladu s to direktivo, smejo biti kljub temu v prometu do porabe zaloge.
O tem države članice takoj obvestijo Komisijo.
Države članice se v sprejetih predpisih sklicujejo na to direktivo ali sklic nanjo navedejo ob njihovi uradni objavi. Načine sklicevanja določijo države članice.
Člen 10
Ta direktiva začne veljati sedmi dan po objavi v Uradnem listu Evropske skupnosti.
Člen 11
Ta direktiva je naslovljena na države članice.
V Bruslju, 20. februarja 1995

Labels: 0
3
17